KIRJALLINEN KYSYMYS E-0853/00

esittäjä(t): Maria Carrilho (PSE) neuvostolle

(20. maaliskuuta 2000)

Aihe: Mosambik

Tällä hetkellä on mahdotonta arvioida Mosambikia, sen maata ja kansaa kohdanneen murhenäytelmän koko laajuutta. Lähitulevaisuudessa kysymys eloonjäämisestä on ehdottomasti tärkein, mutta myöhemmin, jälleenrakentamisen aikana, olennaista on toivon ja välineiden antaminen Mosambikin väestölle, jotta se pystyy jälleen paneutumaan niihin maansa kehittämistä koskeviin tehtäviin, jotka ovat jo tuottaneet erinomaisia tuloksia.

Miten neuvosto aikoo varmistaa oman siirtymisensä tästä vaiheesta jälleenrakennusvaiheeseen?

Mitä välineitä, materiaalia ja organisointiapua on käytettävissä jälleenrakennusvaiheessa, ja mikä on siihen liittyvien toimien aikataulu?

Vastaus

(8. kesäkuuta 2000)

Neuvosto keskusteli Mosambikin tilanteesta 20. maaliskuuta. Se on seurannut tarkasti ja hyvin huolestuneena tilannetta Mosambikissa (ja muissa alueen maissa), joissa tulvat ovat aiheuttaneet yhden viime vuosien pahimmista katastrofeista. Neuvosto ilmaisi solidaarisuutensa Mosambikin kansalle ja hallitukselle ja muille alueen maille näiden yrittäessä selvitä tulvien aiheuttamasta hävityksestä ja myötätuntonsa näiden alkaessa rakentaa uudelleen järkkynyttä elämäänsä.

Neuvosto pani merkille Mosambikissa 2.4. maaliskuuta vierailleen valtuuskunnan päätelmät. Kehitysneuvoston puheenjohtaja, Portugalin kehitysyhteistyöministeriön valtiosihteeri Luis AMADO ja kehitysyhteistyöstä ja humanitaarisesta avusta vastaava komission jäsen Poul NIELSON tekivät vierailunsa pian Mosambikin hallituksen avunpyynnön jälkeen arvioidakseen tuhojen laajuutta ja yksilöidäkseen ensisijaisia avun tarpeita.

Neuvosto on myös tietoinen siitä, että katastrofilla on todennäköisesti laajempiakin vaikutuksia Mosambikin talouteen ja kehitykseen. Se hyväksyy täysin Mosambikin valtion kaksitahoisen toimintatavan, jolla pyritään toisaalta vastaamaan välittömään avun tarpeeseen ja toisaalta työskentelemään tuhoalueiden kunnostamiseksi ja huolehtimaan sekä makrotalouden vakauttamisesta että meneillään olevien kehitysapuohjelmien jatkumisesta.

Edellisen osalta neuvosto totesi, että jäsenvaltiot ja yhteisö ovat tähän mennessä luvanneet yli 85 miljoonaa euroa humanitaarisena hätäapuna sekä lisäapua tavarana. Neuvosto korosti, että tämä muodostaa valtaosan YK:n (humanitaaristen asiain osaston) ilmoittamasta kaikkiaan yli 120 miljoonan euron kansainvälisestä avusta. Lisäksi neuvosto on tyytyväinen siihen, että EU:n kansalaiset ovat osoittaneet solidaarisuutta vastaamalla anteliaasti avunpyyntöihin.

Jälkimmäisen osalta monet jäsenvaltiot ja Euroopan yhteisö ovat jo ilmoittaneet toimittavansa 66,5 miljoonan euron arvosta apua olojen ennalleen palauttamista ja budjettitukea varten ja tämän lisäksi vähentävänsä velkoja 156 miljoonaa euroa. Neuvosto pani merkille, että tämän avun lisäksi vuonna 1999 Mosambikissa käytettiin 100 miljoonaa euroa yhteisön yhteistyö-ohjelman mukaisesti, ja vuonna 2000 odotetaan käytettävän jopa 150 miljoonaa euroa.

Jäsenvaltiot ja yhteisö osallistuvat edelleen Maputossa Mosambikin hallituksen johtaman olojen ennalleen palauttamisen koordinointiin ja toivovat voivansa osallistua hyödyllisellä tavalla tuenantajien konferenssiin, joka on määrä järjestää Roomassa huhtikuun lopussa tai toukokuun alussa. Vasta silloin tarpeet on voitu kunnolla arvioida ja voidaan selvästi kartoittaa varat, jotka jäsenvaltiot ja yhteisö kunnostuskauden aikana antavat käyttöön.

Neuvosto seuraa edelleen tiiviisti tilanteen kehittymistä Mosambikissa.